Gouvènman Ayiti ak Grann Bretay Reyaji sou Dosye OXFAM nan
fevriye 12, 2018
Lond ak Pòtoprens denonse swadizan konpòtman anplwaye OXFAM ki ta komèt abi seksyèl sou jenn-fi minè ann Ayiti.
Nan Lagrann Bretay gouvènman an lanse avètisman bay òganizasyon charite ak gwoup imanitè ki baze nan peyi a pou l fè yo konnen li pral koupe tout finansman li tap ba yo si yo pa tabli yon sistèm sipèvisyon ak “rann-kontabilite" pou yo anpeche konpòtman kote kowoperan yo komèt abi seksyèl epi pou yo mennen bon jan ankèt sou abi sa yo.
Otorite yo nan vil Lond lanse avètisman sa a dimanch 11 fevriye 2018 la apre nouvèl te parèt pou di youn nan pi gwo òganizasyon charite peyi a, OXFAM, pat rapòte desizyon li te pran an 2011 pou l revoke yon sipèvizè wo-plase ak kèk lòt kowoperan ki te peye yon gwoup fanm movèz vi -pami yo te genyen kèk jennti fi an ba zaj-- pou yo te patisipe nan òji seksyèl avèk yo nan peyi d Ayiti apre tranblemanntè janvye 2010 la. Penny Mordaunt, minis britanik pou Devlopman Entènasyonal la, bay opinyon gouvènman an sou dosye a:
“Mwen panse se yon bagay ki chokan. Kèlke swa sistèm yon òganizasyon genyen pou pwoteje anplwaye li yo, sistèm sa a pa enpòtan si oganizasyon an pa gen otorite moral pou l fè sa ki dwat, sa ki korèk lè, pa egzanp, yo jwenn prèv ki montre gen krim ki fèt. Yo dwe pase enfòmasyon sa a bay otorite konpetan yo –san bliye otorite lajistis yo. Sa k pase a montre òganizasyon an pat genyen okenn leadership.”
Anbasadè ayisyen an nan La Grand Bretay, Bocchit Edmond, denonse yon sitiyasyon konsa e li akize responsab OXFAM yo deske yo te patisipe nan yon operasyon “kase fèy, kouvri sa.” Anbasadè Edmond di:
“Gen yon bagay ki klè: sè ke te genyen kase fèy, kouvri sa. Le fèt ke moun sa yo te rive jwenn mwayen kite peyi a san yo pa t sibi pyès pinisyon, san yo pa t menm rapòte zak sa yo bay otorite ayisyen konpetan yo, sete yon plan pou yo kase fèy, kouvri sa. Kounyela a menm, le fèt ke yo komèt kalte krim sa yo, le fèt ke yo te chache kase-fèy, kouvri sa, nap poze kesyon pou nou mande konbyen move zak konsa k ap fèt nan peyi d Ayiti?”
Chèf misyon diplomatik peyi d Ayiti a nan La Grann Bretay pwofite anonse gouvènman ayisyen an deside pran aksyon legal pou l fè limyè sou dosye a. Semèn pase a yon gwoup senatè ameriken, ki okouran sa k te pase nan branch oganizasyon OXFAM nan ann Ayiti, te lanse apèl bay gouvènman ayisyen an pou mande li pran dispozisyon pou l mennen bon jan ankèt sou kesyon an epi pini moun ki responsab abi seksyèl sou jennfi an ba zaj sa yo ann Ayiti.
Grand Bretay: Prens Harry Pral Marye ak yon Aktrès Ameriken
Etazini Pral Pwononse li sou 'Wòl Iran Ap Jwe nan Destabilize Mwayen Oryan an'
Etazini Di li Gen Prèv Iran Ap Voye Zam Ilegal Vann Rebèl yo nan Yemen
Otorite yo nan Kito Bay Julian Assange Sitwayènte Ekwatoryèn